Selvom den direkte duel mod Tadej Pogacar faldt ud til slovenerens fordel i Paris-Nice, er der opløftende tegn at spore.

Selv har han sagt, at han ikke er i sin Tour-form. Men mindre kan da også gøre det for Jonas Vingegaard, som konkurrenterne i Baskerlandet Rundt hidtil har måttet sande. Og netop det med at vinde cykelløb uden at være i topform er noget, Vingegaard har lagt på i forhold til sidste sæson. Det mener TV 2 Sports cykelekspert Emil Vinjebo. - Jonas’ stabilitet, som han har vist fra sæsonstart, er helt vildt flot. Han vandt ikke Paris-Nice, men han blev treer og kørte et flot cykelløb, og han viser, han har lagt et nyt niveau på sit bundniveau, som er løftet. - Sidste år vandt han Touren med et tårnhøjt niveau i juli, men nu viser han et nyt bundniveau, der er godt nok til at vinde cykelløb hele året rundt. - Så er der Pogacar, der er svær at slå, men der er også mange gode cykelryttere til start i Baskerlandet, som han ikke kan slå ved at træde med ét ben. Jeg har stor respekt for ham og det, han præsterer, siger Vinjebo. Viva Vingegaard i España Baskerlandet Rundt bliver kørt i det nordlige Spanien. Og ligesom tilfældet var det i O Gran Camiño, som Vingegaard vandt med tre etapesejre undervejs, passer det spanske cykelterræn danskeren noget bedre, end tilfældet var det i Paris-Nice. - Jeg tror ikke, han er meget bedre end i Paris-Nice. Han er måske en lille anelse bedre, og så er der selvfølgelig ingen Pogacar til start, som han har haft svært ved at slå i foråret. Jonas Vingegaard viste sig godt frem og vandt 4. etape af Baskerlandet Rundt. Foto: Miguel Tona / Ritzau Scanpix - Men det ser ud til, at han kører med et andet overskud end i Paris-Nice, og Baskerlandet Rundt er et godt løb til ham, da der er mange højdemeter hver dag med udmagrende etaper, hvilket hans krop er bygget til. Jonas Vingegaard skal forsøge at følge op på to etapesejre på to dage, når han skal sin førertrøje og forspring på 12 sekunder til spanske Mikel Landa på andenpladsen.